# Centrum voľného času - Szabadidőközpont, Mostová 2, 946 03 Kolárovo

# SMERNICA O VYKONÁVANÍ PREDBEŽNEJ A PRIEBEŽNEJ FINANČNEJ KONTROLY

V Kolárove, dňa 27.10.2015 Schválil: PaedDr. László Kulich riaditeľ CVČ

# SMERNICA O VYKONÁVANÍ PREDBEŽNEJ A PRIEBEŽNEJ FINANČNEJ KONTROLY

**Článok 1**

**Úvodné ustanovenia**

Smernica o vykonávaní predbežnej a priebežnej finančnej kontroly upravuje v súlade so zákonom č. 502/2001 Z. z. o finančnej kontrole a vnútornom audite a o zmene a doplnení niektorých zákonov (ďalej len zákon o finančnej kontrole) základné princípy vykonávania predbežnej a priebežnej finančnej kontroly v podmienkach Centra voľného času – Szabadidőközpont Kolárovo.

**Článok 2**

**Základné pojmy**

1. Finančná operácia je príjem alebo použitie verejných prostriedkov v hotovosti alebo bezhotovostne, právny úkon alebo iný úkon majetkovej povahy.

Právny úkon je prejav vôle smerujúci najmä k vzniku, zmene alebo zániku tých práv alebo povinností, ktoré právne predpisy s takýmto prejavom spájajú. Právnym úkonom je napríklad oznámenie o vyhlásení metódy verejného obstarávania alebo vstupu do záväzku (uzatvorenie zmluvy, dohody, objednávky, cestovný príkaz, potvrdenie dodacieho listu), na základe ktorého sa uskutoční výdavok verejného rozpočtu.

Iným úkonom majetkovej povahy je úkon, ktorý má dopad na evidenciu o majetku organizácie (napr. vyraďovanie a likvidácia majetku, náhrada škody, pohľadávky, presun majetku atď.).

2. Verejné prostriedky sú finančné prostriedky štátneho rozpočtu, Európskej únie a iné prostriedky zo zahraničia na financovanie projektov na základe medzinárodných zmlúv, ktorými je Slovenská republika viazaná a s ktorými hospodária právnické osoby verejnej správy.

3.Hospodárnosť je minimalizovanie nákladov na vykonanie činnosti alebo obstaranie tovarov, prác a služieb pri zachovaní ich primeranej úrovne a kvality.

4. Efektívnosť je maximalizovanie výsledkov činnosti vo vzťahu k disponibilným verejným prostriedkom.

5. Účinnosť je vzťah medzi plánovaným a skutočným výsledkom činnosti vzhľadom na použité verejné prostriedky.

6. Účelnosť je vzťah medzi určeným účelom použitia verejných prostriedkov a skutočným účelom použitia.

**Článok 3**

**Predbežná finančná kontrola**

1. Predbežnou finančnou kontrolou orgán verejnej správy overuje každú pripravovanú finančnú operáciu.

2. Zamestnanci zodpovední za vykonávanie predbežnej finančnej kontroly overujú súlad pripravovanej finančnej operácie

a) so schváleným rozpočtom,

b) rozpočtom na dva nasledujúce rozpočtové roky, ak ide o realizáciu verejného obstarávania podľa osobitného predpisu

c) s osobitnými predpismi, napr. zákonom č. 523/2004 Z. z. o rozpočtových pravidlách,

zákonom č. 25/2006 Z. z. o verejnom obstarávaní apod.,

d) s uzatvorenými zmluvami,

e) s internými rozhodnutiami orgánu verejnej správy,

f) s ďalšími právnymi predpismi, resp. pokynmi a smernicami

3. Predbežná finančná kontrola prebieha v dvoch fázach:

a) fáza - prípravná – pred vstupom do záväzku/pohľadávky,

b) fáza - realizačná – pred úhradou výdavku/ pred prijatím platby.

4. Predbežná finančná kontrola sa v prípravnej fáze zameriava na oblasť plánovania, rozpočtovania, verejného obstarávania, uzatvárania zmluvných vzťahov. Ide o finančné operácie ako napr. vystavenie objednávky, uzatvorenie zmluvy, vystavenie cestovného príkazu a návrhu na služobnú cestu.

5. Vecne príslušní zamestnanci, poverení na výkon predbežnej finančnej kontroly, v prípravnej fáze overujú finančnú operáciu pred jej realizáciou a zameriavajú sa najmä na:

a) finančné krytie v rozpočte,

b) dodržiavanie princípov verejného obstarávania,

c) dodržiavanie zákonných podmienok pri uzatváraní zmluvných vzťahov, pri tvorbe rozhodnutia apod.,

d) dodržiavania osobitných predpisov pri uzatváraní zmluvných vzťahov, pri hospodárení s verejnými prostriedkami.

6. Predbežná finančná kontrola v realizačnej fáze sa uskutočňuje pred samotným uskutočnením finančnej operácie formou príjmu alebo výdavku finančných prostriedkov v hotovosti alebo bezhotovostne a je zameraná na oblasť plnenia na základe uzatvorených zmlúv, resp. iných úkonov majetkovej povahy, účtovníctva, výkazníctva a správy majetku štátu a iných odborných činností podľa charakteru finančnej operácie.

7. Vecne príslušní zamestnanci, poverení na výkon predbežnej finančnej kontroly, v realizačnej fáze overujú finančnú operáciu pred jej realizáciou (úhradou) a zameriavajú sa najmä na :

a) vecné plnenie zmluvných vzťahov - preberania plnení od dodávateľa (kontrola plnenia podľa zmluvy/objednávky),

b) dodržiavania zákonných podmienok vedenia účtovníctva, evidencie a správy majetku - evidencia majetku, účtovné predpisy apod.

c) dodržiavanie rozpočtovej klasifikácie príjmov a výdavkov

d) iné odborné činností podľa charakteru finančnej operácie.

8. Predbežnú finančnú kontrolu vykonávajú:

a) vedúci zamestnanec poverený vedúcim orgánu verejnej správy –

 PaedDr. László Kulich,

b) zamestnanci zodpovední za rozpočet – Eva Vermesová,

c) zamestnanci zodpovední za verejné obstarávanie – PaedDr. László Kulich,

d) zamestnanci zodpovední za správu majetku – PaedDr. László Kulich,

e) zamestnanci zodpovední za iné odborné činnosti podľa charakteru finančnej operácie, ktorí majú túto činnosť písomne zaznamenanú v opise pracovných činností –

 Anikó Harcsaová

9. Predbežnú finančnú kontrolu nesmie vykonávať zamestnanec kontrolného orgánu, vnútorný audítor a vládny audítor okrem vedúcich zamestnancov pri plnení úloh súvisiacich s vykonávaním ich funkcie.

10. Vykonanie predbežnej finančnej kontroly potvrdzujú zodpovední zamestnanci na doklade súvisiacom s pripravovanou finančnou operáciou podpisom, uvedením dátumu jej vykonania a vyjadrením, či pripravovaná finančná operácia je alebo nie je v súlade s a) rozpočtom orgánu verejnej správy,

b) rozpočtom na dva nasledujúce rozpočtové roky, ak ide o realizáciu verejného obstarávania podľa osobitného predpisu v orgáne verejnej správy, ktorým je štátna rozpočtová organizácia, a ak sa výdavky na tento účel vynaložia aj počas nasledujúcich dvoch rozpočtových rokov,

c) osobitnými predpismi,

d) medzinárodnými zmluvami, ktorými je Slovenská republika viazaná a na základe ktorých sa Slovenskej republike poskytujú prostriedky zo zahraničia,

e) uzatvorenými zmluvami,

f) rozhodnutiami vydanými na základe osobitných predpisov a

g) internými aktmi riadenia o hospodárení s verejnými prostriedkami.

11. Finančné operácie nemožno vykonať alebo v nich pokračovať bez ich overenia predbežnou finančnou kontrolou.

12. Zodpovedný zamestnanec vykonávajúci predbežnú finančnú kontrolu nesmie pokračovať v realizácii finančnej operácii, ak pri výkone predbežnej finančnej kontroly zistí, že finančná operácie nie je v súlade so skutočnosťami, ktoré overuje/overoval. Ak zistí závažné nedostatky, je povinný vyhotoviť stručný písomný záznam, v ktorom uvedie zistené skutočnosti a bezodkladne predloží záznam príslušnému vedúcemu zamestnancovi orgánu verejnej správy.

13. Závažným nedostatkom pri vykonávaní predbežnej finančnej kontroly je najmä:

a) nesúlad s rozpočtom,

b) nesúlad s vykonaným verejným obstarávaním,

c) nesúlad s ďalším právnym predpisom alebo interným aktom riadenia,

d) zistenie, že navrhovaná finančná operácia je nehospodárna, neefektívna, neúčinná alebo neúčelná.

**Článok 4**

**Priebežná finančná kontrola**

1. Priebežná finančná kontrola sa vykonáva u vybraných finančných operácií, ktoré na overenie vyberajú vedúci zamestnanci organizačných útvarov, s ktorých činnosťou kontrolovaná finančná operácia súvisí.

2. Vedúci zamestnanci, ktorí vybrali finančné operácie na overenie priebežnou finančnou kontrolou, písomne určia zamestnanca v priamej riadiacej pôsobnosti na jej vykonanie.

3. Priebežnou finančnou kontrolou so zameraním na odborné, technické, právne a iné skutočnosti sa overuje :

a) úplnosť a preukázateľnosť účtovných alebo iných dokladov súvisiacich s kontrolovanou finančnou operáciou,

b) hospodárnosť, efektívnosť, účelnosť a účinnosť pripravovanej finančnej operácie, jej súlad so schváleným rozpočtom, s uzatvorenými zmluvami alebo inými rozhodnutiami o hospodárení s verejnými prostriedkami a súlad so všeobecne záväznými právnymi predpismi,

c) vykonanie predbežnej finančnej kontroly.

4. V prípade ak priebežnou finančnou kontrolou zamestnanec nezistil žiadne nedostatky, vyhotoví z tejto kontroly stručný písomný záznam, v ktorom opíše priebeh vykonanej priebežnej finančnej kontroly, predmet overovania, zistené skutočnosti, dátum, meno, priezvisko a podpis. Tento záznam predloží vedúcemu zamestnancovi, ktorý ho na vykonanie kontroly určil.

5. V prípade ak priebežnou finančnou kontrolou zamestnanec zistil závažné nedostatky, je povinný vyhotoviť písomný záznam, v ktorom opíše priebeh vykonanej priebežnej finančnej kontroly, predmet overovania, zistené skutočnosti, dátum, meno, priezvisko a podpis. V zázname uvedie aj zistené nedostatky a upozornenie, že v realizácii vybranej pripravovanej finančnej operácie sa môže pokračovať až po ich odstránení a bezodkladne predloží záznam vedúcemu organizácie a vedúcemu zamestnancovi, ktorý mu výkon priebežnej finančnej kontroly nariadil.

6. Finančnú operáciu možno realizovať až po odstránení nedostatkov zistených priebežnou finančnou kontrolou.

**Článok 5**

**Záverečné ustanovenia**

1. Smernica je záväzná pre všetkých zamestnancov Centra voľného času –

 Szabadidőközpont Kolárovo.

2. Táto smernica nadobúda účinnosť dňom 27.10.2015